На основи члена 10. Покраїнскей скупштинскей одлуки о додзельованю буджетних средствох за финансованє и софинансованє програмних активносцох и проєктох у обласци основного и штреднього образованя и воспитаня и школярского стандарду у Автономней покраїни Войводини («Службени новини АПВ», число 14/15 и 10/17) и члена 15, 16. и члена 24. пасус 2. Покраїнскей скупштинскей одлуки о покраїнскей управи («Службени новини АПВ», число 37/14, 54/14 – др. одлука 37/16, 29/2017, 24/2019, 66/2020 и 38/2021), покраїнски секретар за образованє, предписаня, управу и национални меншини – национални заєднїци, п р и н о ш и

**ПРАВИЛНЇК**

**О ДОДЗЕЛЬОВАНЮ БУДЖЕТНИХ СРЕДСТВОХ ПОКРАЇНСКОГО СЕКРЕТАРИЯТУ ЗА ОБРАЗОВАНЄ, ПРЕДПИСАНЯ, УПРАВУ И НАЦИОНАЛНИ МЕНШИНИ – НАЦИОНАЛНИ ЗАЄДНЇЦИ ЗА ФИНАНСОВАНЄ И СОФИНАНСОВАНЄ ПРОГРАМОХ И ПРОЄКТОХ ЗА ДЗВИГАНЄ КВАЛИТЕТУ ОСНОВНОГО И ШТРЕДНЬОГО ОБРАЗОВАНЯ – ПРОМОВОВАНЄ И УНАПРЕДЗЕНЄ БЕЗПЕЧНОСЦИ ШКОЛЯРОХ У ОСНОВНИХ И ШТРЕДНЇХ ШКОЛОХ НА ТЕРИТОРИЇ АП ВОЙВОДИНИ У 2025. РОКУ**

**Общи одредби**

**Член 1.**

Зоз тим правилнїком ше ушорює способ, условия и критериюми за додзельованє буджетних средствох (у дальшим тексту: средства) за финансованє и софинансованє програмох и проєктох з якима ше промововує и унапредзує безпечносц школярох у основних и штреднїх школох на териториї АП Войводини у 2025. року, у складзе з апроприяциями яки одобрени з Одлуку о буджету Автономней покраїни Войводини у рамикох роздїлу Покраїнского секретарияту за образованє, предписаня, управу и национални меншини – национални заєднїци (у дальшим тексту: Покраїнски секретарият).

Шицки поняца хтори ше хаснує у тим правилнїку у хлопским ґраматичним роду облапяю хлопски и женски род особох на хтори ше одноша.

**Висина и способ додзельованя средствох   
Члeн 2.**

За реализацию активносцох предвидзени вкупно 5.000.000,00 динари, з хторих 3.500.000,00 динари за основни школи и 1.500.000,00 динари за штреднї школи.

Средства зоз пасуса 1. того члена ше будзе додзельовац прейґ конкурсу хтори ше обявює у «Службених новинох Автономней покраїни Войводини» и на урядовим интернет-боку Секретарияту, а информацию о конкурсу и адресу интернет-презентациї на хторей обявени конкурс ше обявює у найменєй єдних дньових новинох хтори ше дистрибуує за цалу територию Републики Сербиї.

Конкурс або информацию о явним конкурсу и адресу интернет-презентациї на хторей обявени конкурс мож обявиц и на язикох националних меншинох – националних заєднїцох хтори ше службено хаснує у роботи орґанох Автономней покраїни Войводини.

Конкурс облапя податки о назви акта на основи хторого ше розписує конкурс, висину вкупних средствох яки предвидзени за додзельованє по конкурсу, о тим хто ше може приявиц на конкурс и за яки наменки, критериюми по яких ше будзе ранґовац прияви на конкурс, способ и термин за подношенє приявох на конкурс, як и другу документацию з яку ше доказує виполнєносц условийох и критериюмох за подношенє прияви на конкурс.

Документацию хтору ше поднєше на конкурс ше нє враца.

**Право на додзельованє средствох   
Члeн 3.**

Право на додзельованє средствох маю установи основного и штреднього образованя и воспитаня на териториї АП Войводини, чий снователь Република Сербия, автономна покраїна або єдинка локалней самоуправи (у дальшим тексту: хаснователє).

Наведзени средства наменєни за финансованє и софинансованє програмох и проєктох з якима ше промововує и унапредзує безпечносц школярох у основних и штреднїх школох на териториї АП Войводини, окреме за финансованє и софинансованє:

1. проєктох/програмох з якима ше уплївує на дзвиганє знаня и схопносцох при дзецох и младих зоз защиту од злохаснованя психоактивних субстанцох, защиту од насилства, малтретованя и занєдзбованя и других формох ризичного справованя, практични роботнї школи и вонкашнї защитни мрежи (школяре, наставнїки, родичи и члени вонкашнєй защитней мрежи);
2. проєктох/програмох з якима ше доприноши ґу дзвиганю знаня и схопносцох при наставнїкох и родичох у обласци защити дзецох од злохаснованя психоактивних субстанцох, защити од насилства, малтретованя и занєдзбованя и других формох ризичного справованя, уключуюци и проєкти черанки прикладох добрей пракси у обласци унапредзеня безпечносци школярох (родичи, наставнїки и вонкашня защитна мрежа);
3. проєктох/програмох з якима ше доприноши ґу розвою и почитованю расней, националней, културней, язичней, вирскей, родовей, полней и возросней ровноправносци, толеранциї и уважованю розличносцох.

**Приявйованє на конкурс   
Члeн 4.**

Прияву на конкурс ше подноши у писаней форми, на єдинственим формуларе хтори ше обявює на интернет-боку Секретарияту у чаше хтори нє може буц кратши як 30 днї по обявйованю конкурсу.

Число приявох хтори єден подношитель може поднєсц нє огранїчене, окрем кед тото зоз конкурсом иншак нє одредзене.

Документацию хтору ше подноши ґу прияви на конкурс, Покраїнски секретарият предпише у конкурсу.

Секретарият затримує право од подношителя прияви, по потреби, питац додатну документацию и информациї и кед у чаше 8 дньох подношитель прияви нє поступи по вимаганю за дополньованє документациї, Секретарият прияву будзе тримац як нєподполну.

Конкурс отворени од 12. фебруара 2025. по 14. марец 2025. року.

**Комисия за запровадзованє конкурсу   
Члeн 5.**

Покраїнски секретар цо компетентни за роботи образованя (у дальшим тексту: Покраїнски секретар) формує Комисию за запровадзованє конкурсу.

Члени Комисиї длужни подписац вияву же нє маю приватни интерес у вязи зоз роботу и одлучованьом Комисиї, односно зоз запровадзованьом конкурсу (вияву о нєиснованю зраженя интересох).

Зраженє интересох иснує кед член Комисиї або члени його фамелиї (малженска або нємалженска пара, дзецко або родитель) заняти або су члени орґана хаснователя хтори участвує на конкурсу або гоч хторого правного субєкта хтори повязани на гоч яки способ з тим хасновательом, або у одношеню на тих хасновательох ма гоч яки материялни або нєматериялни интерес, хтори процивни явному интересу и то у случайох фамелийней повязаносци, економских интересох або другого заєднїцкого интереса.

Член Комисиї подписує вияву пред тим як цо поднєє перши дїї у вязи з конкурсом.

У случаю спознаня же ше находзи у зраженю интересох, член Комисиї длужен о тим такой информовац других членох Комисиї и виокремиц ше з дальшей роботи Комисиї. О ришованю зраженя интересох Секретарият одлучує за кажди случай поєдинєчно, а кед утвердзи зраженє интересох, до Комисиї менує нового члена як замену.

# Член 6.

По виходзеню термину за подношенє приявох, Комисия розпатра прияви.

Комисия з Ришеньом одруци нєподполни або нєправилно виполнєни прияви т.є. прияви у хторих нє виполнєни шицки обовязни поля (поля хтори нє обовязни наведзени у формуларе прияви) як и прияви хтори нє подписани и печацовани, як и нєблагочасни прияви.

Комисия зоз Ришеньом одруци и нєдошлєбодзени прияви, и то:

* прияви хтори поднєсли нєовласцени особи и субєкти хтори нє предвидзени зоз конкурсом;
* прияви хтори ше нє одноша на з конкурсом предвидзени наменки зоз члена 2. того правилнїка;
* прияви хтори ше одноша на набавку опреми, инвестицийни укладаня або стаємни трошки и рядову дїялносц подношителя прияви;
* прияви подношительох приявох хтори нє поднєсли звит о трошеню и хаснованю додзелєних средствох за предходни рок, односно за хторих ше утвердзи зоз звиту же нєнаменково трошели тоти средства як анї прияви подношительох хтори нє вимирели обовязки по предходних конкурсох Секретарияту у смислу доручованя фотоґрафийох або видео-материялу як доказу о реализованих активносцох;
* прияви подношительох приявох хтори наративни/финансийни звит о реализациї програмох/проєктох зоз предходного року нє доручели у предвидзених терминох;
* прияви хтори ше одноша на набавку опреми або отримованє опреми хтора у функциї реализациї проєкту, як анї инши капитални трошки.

Подношитель прияви ма право поднєсц жалбу на Ришенє о одруцованю у чаше осем дньох по доручованю Ришеня. Одлуку о жалби, хтору ше муши обгрунтовац, Секретарият приноши у чаше 15 дньох по єй доставаню.

**Критериюми за додзельованє средствох по конкурсу   
Члeн 7.**

Прияви подношительох, хтори Комисия вжала до розпатраня, ранґує ше на основи тих критериюмох:

|  |  |  |
| --- | --- | --- |
| **ПЧ** | **Критериюми** | **Боди** |
| 1 | ступень уключеносци вонкашнєй защитней мрежи до програмней активносци; | 0-30 |
| 2 | ступень уключеносци цильней ґрупи (школярох и родичох) хторей  програма/проєкт наменєни; | 0-10 |
| 3 | потерашнї искуства у реализациї програмох/проєктох з якима ше доприноши ґу унапредзеню образовно-воспитней роботи; | 0-10 |
| 4 | ступень розвитосци єдинки локалней самоуправи на чиєй ше териториї находзи установа; | 0-10 |
| 5 | иснованє других жридлох финансованя програмних активносцох  односно проєктох; | 0-10 |
| 6 | успишна реализация додзелєних средствох з буджету АП Войводини у предходних рокох з дорученим звитом и доказами о  наменковим и законїтим хаснованю буджетних средствох; | 0-10 |

**Одлучованє о додзельованю средствох по конкурсу   
Члeн 8.**

У складзе з критериюмами яки дефиновани у Конкурсу и Правилнїку, Комисия формує ранґ-лїстину подношительох приявох, зоз предлогом за розподзельованє средствох яки опредзелєни з Конкурсом.

Комисия ма обовязку предлог розподзельованя средствох составиц у чаше хтори нє може буц длугши як 60 днї по виходзеню термину за подношенє приявох и вєдно з ранґ-лїстину доручиц го покраїнскому секретарови на одлучованє.

**Член 9.**

Покраїнски секретар розпатра предлог Комисиї зоз ранґ-лїстину и зоз Ришеньом одлучує о розподзельованю средствох хасновательом, у чаше 30 дньох по доручованю предлогу Комисиї за додзельованє средствох.

Ришенє зоз пасуса 1. того члена конєчне.

Ришенє зоз пасуса 1. того члена зоз таблїчковим препатрунком у хторим дати податки о додзельованю средствох ше обявює на интернет-презентациї Покраїнского секретарияту.

**Заключованє контрактох   
Член 10.**

Обовязку за додзельованє средствох Покраїнски секретарият пребера на основи контракту, у смислу закона з яким ше ушорює буджетну систему.

**Виплацованє додзелєних средствох   
Члeн 11.**

Додзелєни средства ше виплацує по заключованю Контракту, а на основи поєдинєчних ришеньох о виплацованю, у складзе з динамику прилїву средствох до буджету АП Войводини.

Кед хаснователь средствох нє подпише контракт у чаше яки одредзел Секретарият, будзе ше тримац же одступел од поднєшеней прияви.

У случаю же ше, пре причини на яки Секретарият нє може уплївовац, додзелєни средства нє може пренєсц на рахунки хаснователя средствох, Секретарият ма право розтаргнуц контракт.

**Хаснованє додзелєних средствох и обовязки хасновательох средствох   
Члeн 12.**

Хаснователь длужен додзелєни средства хасновац наменково и законїто, а нєпотрошени средства врациц до буджету АП Войводини.

Хаснователь ма обовязку поднєсц звит о хаснованю средствох, найпознєйше у чаше 15 (петнац) дньох по утвердзеним термину за реализацию наменки за яку средства додзелєни, зоз припадаюцу документацию хтору оверели одвичательни особи.

Хаснователь ма обовязку достати средства врациц до буджету АП Войводини, кед ше утвердзи же ше средства нє хаснує за реализацию наменки за яку су додзелєни.

Кед хаснователь нє доручи звит зоз пасуса 2. того члeна, траци право конкуровац за розподзельованє средствох з новима програмами, односно проєктами.

У случаю подозривосци же додзелєни средства у дзепоєдних случайох нє хасновани наменково, Секретарият поруша поступок пред компетентну буджетну инспекцию, пре контролу наменкового и законїтого хаснованя средствох.

**Провадзенє реализациї   
Член 13.**

Секретарият провадзи реализацию програми або проєкту за хтори одобрени средства.

Провадзенє реализациї облапя:

1. обовязку подношителя прияви информовац Секретарият о реализациї програми або проєкту, у терминох яки предвидзени з контрактом;
2. препатранє звитох з боку Секретарияту;
3. мониторинґ нащиви представительох Секретарияту;
4. обовязку подношителя прияви оможлївиц представительом Секретарияту окончиц увид до релевантней документациї яка настала под час реализациї програми або проєкту;
5. зазберованє информацийох од подношителя прияви;
6. други активносци хтори предвидзени зоз контрактом.

Подношитель прияви длужен Секретарияту оможлївиц провадзенє реализациї програми або проєкту.

**Член 14.**

З цильом провадзеня реализациї програми або проєкту, Секретарият може реализовац мониторинґ нащиви.

За програми або проєкти хтори тирваю длужей як шейсц мешаци и чия вредносц одобрених средствох векша як 500.000,00 динари, як и програми або проєкти хтори тирваю длужей як єден рок, Секретарият реализує найменєй єдну мониторинґ нащиву под час тирваня програми або проєкту, односно найменєй раз у року.

Секретарият прави звит о мониторинґ нащиви у чаше дзешец дньох по запровадзеней нащиви.

**Закончуюци одредби   
Член 15.**

Тот правилнїк ступа на моц по обявйованю у «Службених новинох Автономней покраїни Войводини», а постави ше го и на урядови интернет-бок Покраїнского секретарияту за образованє, предписаня, управу и национални меншини – национални заєднїци.

ПОКРАЇНСКИ СЕКРЕТАРИЯТ ЗА ОБРАЗОВАНЄ, ПРЕДПИСАНЯ, УПРАВУ И НАЦИОНАЛНИ МЕНШИНИ – НАЦИОНАЛНИ ЗАЄДНЇЦИ

Число: 000414878 2025 09427 001 001 000 001

Нови Сад, 11.02.2025. року

Покраїнски секретар,

Роберт Отот